Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om ændring af direktiv 80/181/EØF om indbyrdes tilnærmelse af medlemsstaternes lovgivning om måleenheder"(1)

(1999/C 169/01)

Rådet for Den Europæiske Union besluttede den 23. april 1999 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Det Indre Marked, Produktion og Forbrug, som udpegede Klaus Stöllnberger til ordfører. Sektionen vedtog sin udtalelse den 15. april 1999.

Det Økonomiske og Sociale Udvalg vedtog på sin 363. plenarforsamling af 28.-29. april 1999, mødet den 28. april 1999, enstemmigt følgende udtalelse.

1. Indledning

1.1. Rådets direktiv 80/181/EØF(2) af 20. december 1979, senest ændret ved direktiv 89/617/EØF(3), harmoniserer brugen af måleenheder i EU. Heri fastsættes enhederne i det internationale enhedssystem SI.

1.1.1. SI er et verdensomspændende system, der blev vedtaget af Generalkonferencen for Mål og Vægt (CGPM) i 1960. SI er en kohærent version af metersystemet og er beskrevet i Den Internationale Standardiseringsorganisations standarder ISO 1000 og 31.

1.1.2. Der gøres nogle få specifikke undtagelser for internationalt anerkendte enheder til særlige formål, f.eks. mm kviksølv til blodtryksmålinger(4).

1.1.3. Brug af SI i EU har den fordel, at fremstilling og eftersøgning/levering af komponenter og dele kan rationaliseres, og at forbrugerne får klare og sammenlignelige oplysninger. De foreslåede ændringer ændrer ikke på SI's status i EU.

2. Kommissionens forslag

2.1. Siden den foregående ændring af direktiv 80/181/EØF er der på internationalt plan truffet beslutninger, der indvirker på definitionerne af SI-enheder eller på brugen af dem.

2.1.1. På 19. CGPM i 1991 blev listen over dekadiske præfikser for SI-enheder udvidet. ISO reviderede i 1992 standard nr. 31 med hensyn til plan vinkel og rumvinkel. Desuden blev tidsskriftet CODATA fra International Council of Scientific Unions i 1986 afløst af en publikation, som indeholder nye eksperimentelt bestemte værdier af enhederne elektronvolt og atommasseenhed. Direktivet må ændres, for så vidt som de nævnte organisationers aftaler og beslutninger berører dets indhold.

2.2. Ifølge artikel 3, stk. 2, i direktiv 80/181/EØF skulle det indtil 31. december 1989 være tilladt at anvende supplerende angivelser ud over de forskriftsmæssige måleenheder ved størrelsesangivelser. Denne dato blev ændret til 31. december 1999 ved en ændring af direktivet i 1989 (89/617/EØF)(5).

2.2.1. Ved udløbet af denne overgangsperiode vil lovgivningen i EU og USA vedrørende brug af enheder til mængdeangivelser ikke længere stemme overens. På den ene side vil EU-lovgivningen ikke længere tillade supplerende angivelser i andre enheder end de forskriftsmæssige, og på den anden side foreskriver den amerikanske lovgivning, at der både skal benyttes det sædvanlige amerikanske inch/pound-system og SI.

2.2.2. Det er Kommissionens faste overbevisning, at løsningen på dette problem kun kan findes i et globalt system, der er baseret på SI, og som også indføres i USA. Man må ikke glemme, at USA er den eneste industrination i verden, der ikke bruger SI.

2.2.3. Efter Kommissionens mening bør USA på kort sigt ændre sin lovgivning, så den tillader markedsføring af produkter, der kun er mærket med SI-angivelser. Indtil det sker, skal EU som en midlertidig foranstaltning forlænge overgangsperioden, hvori supplerende angivelser i ikke-forskriftsmæssige enheder er tilladt, indtil den 31. december 2009.

3. Bemærkninger til direktivforslaget

3.1. Ændringen af definitionerne på SI-enheder under hensyntagen til internationale vedtagelser giver ikke anledning til betænkeligheder.

3.2. Det er givet, at mange brancher ville blive påført væsentlige omkostninger, hvis 31. december 1999 blev fastholdt som frist, uden at der skete ændringer i den amerikanske lovgivning. Emballage, etiketter, deklaration mv. ville blive berørt. Ifølge Kommissionens oplysninger kan disse omkostninger anslås til 80 mio. USD om året for blot et enkelt multinationalt kosmetikfirmas vedkommende. Omkostningerne for mindre virksomheder sættes af en sammenslutning af repræsentanter for erhvervslivet (kosmetik og toiletvarer, kunstnerfarver og fødevarer) til mellem 5000 og flere millioner USD.

3.2.1. Forlængelsen vil sætte de europæiske producenter i stand til fortsat at markedsføre produkter uden at skulle opfylde divergerende krav med hensyn til måleenheder.

3.2.2. Virkningerne for forbrugerne af den forlængede frist skulle dog blive begrænsede, da de ikke vil opleve nogen væsentlig forandring i mærkningens oplysninger i forhold til nu.

3.2.3. ØSU bifalder derfor udtrykkeligt den forlængelse af fristen, som direktivforslaget lægger op til.

3.2.4. Dog skal ØSU påpege, at Kommissionen bør udnytte fristforlængelsen til en øget indsats for at få afskaffet de amerikanske lovregler, som kræver angivelse i andre enheder end SI.

3.2.5. Desuden bifalder ØSU Kommissionens plan om at revurdere anvendelsen af direktiv 80/181/EØF samt at foretage en nærmere undersøgelse af spørgsmål vedrørende gennemførelsen af direktivet, så der kan tages passende skridt hen imod brug af et globalt system.

Bruxelles, den 28 april 1999.

Beatrice RANGONI MACHIAVELLI

Formand for

Det Økonomiske og Sociale Udvalg

(1) EFT C 63 af 5.3.1999, s. 8; EFT C 89 af 30.3.1999, s. 8.

(2) Direktiv 80/181/EØF af 20.12.1979, EFT L 39 af 15.2.1980, s. 40.

(3) Direktiv 89/617/EØF, EFT L 357 af 7.12.1989, s. 28.

(4) Andre eksempler er enheder i det britiske enhedssystem, når de benyttes på Det Forenede Kongeriges og Irlands område til særlige formål, f.eks. en pint fadøl. Der indrømmes også undtagelser for områderne luft-, sø- og jernbanetransport, hvor andre enheder end dem, der gøres obligatoriske i direktivet, kan benyttes, når de er fastsat ved internationale konventioner, der er bindende for medlemsstaterne.

(5) Direktiv 89/617/EØF, EFT L 357 af 7.12.1989, s. 28.